
R A P O R T

asupra propunerii legislative privind completarea alineatului (1) al art.78 din Legea nr.19/2000, referitor la calcularea punctajului anual al asiguratului pentru anii incomplet lucraţi
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 590 din 18 septembrie 2007, cu dezbaterea pe fond în procedură obişnuită  a propunerii legislative privind completarea alineatului (1) al art.78 din Legea nr.19/2000, referitor la calcularea punctajului anual al asiguratului pentru anii incomplet lucraţi.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.521/24.04.2007)
· avizul negativ al Consiliului Economic şi Social (nr.1157/18.06.2007)
· avizul negativ al Comisiei juridice, de disciplină şi imunităţi (31/980/04.10.2007)
· avizul favorabil al Comisiei pentru egalitate de şanse pentru femei şi bărbaţi (nr.37/431/05.11.2007)
· punctul de vedere negativ al Guvernului (nr.1071/11.05.2007).

Propunerea legislativă are ca obiect de reglementare modificarea alin.(1) al art.78 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, astfel încât punctajul anual pentru asiguraţii care au ani incomplet lucraţi să se determine prin împărţirea numărului de puncte realizate în fiecare lună la numărul lunilor lucrate.
Comisia propune Plenului Camerei Deputaţilor respingerea iniţiativei legislative din următoarele considerente:

· stagiul de cotizare realizat într-un an este perioada în care o persoană a contribuit la bugetul asigurărilor sociale de stat, în decursul acelui an, fie că este vorba de o lună sau de 12 luni, iar punctajul anual reflectă contribuţia adusă de asigurat în anul respectiv (împărţindu-se la 12 – câte luni are anul, şi nu la câte luni a lucrat persoana). Dacă s-ar împărţi la numărul de luni lucrate în anul respectiv, asiguratul ar fi favorizat în raport cu alte persoane care desfăşoară activitate profesională pe parcursul întregului an calendaristic, încălcându-se astfel prevederile constituţionale referitoare la egalitatea în drepturi şi de tratament;
· determinarea punctajului anual aşa cum este reglementată în prezent la art.78 din Legea nr.19/2000 asigură un punctaj mediu anual identic, în mod nediscriminatoriu, pentru asiguraţii care depun muncă egală şi dovedesc venituri egale în acelaşi an calendaristic.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 6 noiembrie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse
· d-na Georgeta Bratu – director, Ministerul Muncii, Familiei şi Egalităţii de Şanse.
La lucrările comisiei au fost prezenţi 16 deputaţi, din totalul de 18 membri ai comisiei.

Propunerea legislativă a fost respinsă de Senat în şedinţa din 10.09.2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma finalizării dezbaterilor, Comisia propune respingerea propunerii  legislative cu unanimitate de voturi.

